b'\n_START_ARTICLE_\nFranc Peternelj\n_START_SECTION_\n\xc5\xbdivljenje in delo\n_START_PARAGRAPH_\nV rojstnem kraju je kon\xc4\x8dal ljudsko \xc5\xa1olo ter se nato v letih 1897\xe2\x88\x921900 pri mojstru Jo\xc5\xbeefu \xc5\xa0travsu u\xc4\x8dil za podobarja. V letih 1900\xe2\x88\x921907 je nato slu\xc5\xbeil pri razli\xc4\x8dnih mojstrih v bli\xc5\xbenji in daljni okolici. Od vsega za\xc4\x8detka se je ukvarjal tudi s fotografijo za katero ga je navdu\xc5\xa1il mojster \xc5\xa0travs, verjetno pa se je v tej umetnosti izpopolnjeval tudi v Leobnu, ko je leta 1906 slu\xc5\xbeil pri mojstru Johanu Greissu._NEWLINE_Peternelj je bil pomemben predvsem za doma\xc4\x8di kraj. Leta 1907 se je vrnil v Cerkno. Ve\xc4\x8dje delo, ki ga je opravil v letih 1910\xe2\x88\x921913 je bila izdelava novih okvirjev za kri\xc5\xbeev pot v cerkvi Sv. Ane v Cerknem ter izdelava ograje za kor v isti cerkvi. Kot ka\xc5\xbee je samostojno rezbarsko delo kmalu opustil in opravljal le \xc5\xa1e manj\xc5\xa1a dela v po razli\xc4\x8dnih cerkvah v bli\xc5\xbenji in \xc5\xa1ir\xc5\xa1i okolici Cerknega, ter se bolj intenzivno posvetil poslikavam cerkva in opreme. V letih 1926\xe2\x88\x921942 je na novo poslikal ter obnovil nekatere slike in drugo cerkveno opremo v cerkvah v Gode\xc5\xa1i\xc4\x8du, \xc5\xbdireh, na Bukovem, \xc5\xa0ebreljah, Kanalskem Lomu in drugod. Marsikatero obnovljeno opremo je tudi zlatil z listi\xc4\x8di zlata._NEWLINE_Peternelj je ves \xc4\x8das \xc5\xbeivljenja in dela v Cerknem aktivno sodeloval v bogatem kulturnem in prosvetnem \xc5\xbeivljenju Cerkljanov. Bil je \xc4\x8dlan Slovenskega kme\xc4\x8dkega izobra\xc5\xbeevalnega dru\xc5\xa1tva in njegovega pevskega zbora ter \xc4\x8dlan planinskega in gasilskega dru\xc5\xa1tva. Manj znano pa je, da je bil Peternelj v \xc4\x8dasu do leta 1930tudi fotograf v Cerknem. Vse pomembne dogodke je bele\xc5\xbeil s fotogr\xc3\xa1fskim apar\xc3\xa1tom. Po njegovi zaslugi so se ohranile \xc5\xa1tevilne fotografije, ki pri\xc4\x8dajo o na\xc4\x8dinu \xc5\xbeivljenja v tistem \xc4\x8dasu. Najve\xc4\x8d je fotografij, ki ka\xc5\xbeejo zanimive osebe s Cerkljanskega ter dru\xc5\xbeine in posamezne dru\xc5\xbeinske dogodke. Ohranjenih je mnogo fotografij naselij, posameznih delov naselij in hi\xc5\xa1. \xc5\xa0tevilne so slike obrtnikov ter njihovih izdelkov. Vsekakor pa je zanimivo dejstvo, da je imel tako majhen kraj, ki je leta 1910 \xc5\xa1tel 978 prebivalcev, svojega fotografa.'